Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A rendőrségről szóló 1994. évi XXXIV. törvény (a továbbiakban: Rtv.) 76. § (6) bekezdése előírja, hogy a rendőrség
Paragraph Index: 1025

A rendőrségről szóló 1994. évi XXXIV. törvény (a továbbiakban: Rtv.) 76. § (6) bekezdése előírja, hogy a rendőrség feladatainak ellátása érdekében más adatkezelési rendszerektől adatokat a felhasználás céljának megjelölésével vehet át. Az adatátvétel tényét mind az adatátadó, mind az adatátvevő szervnél dokumentálni kell. A más szervek által kezelt személyes adatokhoz a rendőrség bűnüldözési feladatai ellátása céljából a törvényben meghatározottak szerint férhet hozzá. Az Rtv. „Bűnüldözési adatkezelés” című fejezete sorolja fel azokat az eseteket, amikor a rendőrség bűnüldözési célból kezelhet, más szervektől átvehet adatokat. Ezek közül a jelen ügyet tekintve az alábbinak van jelentősége: „az egyes bűncselekmények nyomozása során a felderítés és a bizonyítás kapcsán keletkező iratokban szereplő személyekről, azok kapcsolatairól, eljárási helyzetéről, a hozzá fűződő nyomozási adatokról, az ügyben hozott jogerős ítéletig, vagy a nyomozás megszüntetése esetében a bűncselekmény büntethetőségének elévüléséig” [84. § n) pont]. Ennek alapján az ügyben szereplő személyekről kérhet adatot a rendőrség, levelében Ön utal arra, hogy az Országos Rendőr-főkapitányság (ORFK)-val közös megállapodásuk is ezt tartalmazta. Véleményem szerint a hajléktalanszállón lakó esetleges gyanúsított vagy tanú személyek lakótársai azonban csak igen tág és helytelen értelmezés szerint tekinthetők „kapcsolatoknak”. Az iratokban nem szereplő személyekről erre tekintettel nem lehet adatot igényelni és szolgáltatni. Ezzel a szabállyal összhangban áll az Avtv.-nek egy lényeges szabálya: az adatkezelés célhoz kötöttségének elve, amely szerint személyes adatot kezelni csak meghatározott célból, jog gyakorlása és kötelezettség teljesítése érdekében lehet. Levelében azt kéri, tájékoztassam arról, hogy mely törvény mely paragrafusa szerint kell teljesítenie az ilyen adatkérést, illetve megtagadni. A fentiekben hivatkozott törvényi rendelkezések alapján az adatkérőnek kell minden esetben megjelölnie, hogy milyen célból és milyen jogszabályi felhatalmazás alapján igényli a megjelölt adatokat. Kérem, hogy adatvédelmet és információszabadságot érintő megkereséseivel a jövőben is forduljon hozzám bizalommal. Budapest, 1998. július 21. Üdvözlettel: Dr. Majtényi László (341/K/1998) * * * [Állásfoglalás: életrajzi adatok, családfák a közfeladatot ellátó személyekre vonatkozó szabályok szerint, a személyiségi jogok tisztelete mellett hozhatók nyilvánosságra] [...] Miskolc Tisztelt Uram!

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes